મોહનસિંહના મનમાં ભારે મંથન ચાલ્યું. એ મનમાં વિચારવા લાગ્યો કે : ‘હું તો બનાવટી સાધું છું. કોઈ મને પકડી ન લે એટલા માટે આ સાધુનો વેશ ધારણ કર્યો છે તો પણ આવા મોટા મહારાજા અને મહારાણી પોતાની સ્વરૂપવાન પુત્રીને લઈને સામે ચાલીને અહીં આવ્યા છે અને તેમનું આખું રાજ્ય પણ અર્પણ કરી રહ્યા છે. જો માત્ર દેખાવ પૂરતો ઉપરનો સાધુવેશ ધારણ કરવામાં પણ આટલું બધું દુનિયાનું સુખ સામેથી આવીને મળ્યું છે તો હું અંદરથી ખરેખરો સાધુ થાઉં અને આ બધા સંન્યાસીઓની જેમ ભગવાનમાં મારું ચિત્ત પરોવું તો મને કેટલું બધું સુખ મળે ? મારો જન્મ સફળ થઈ જાય.’